La Fundació Hortensia Herrero cedeix gratuïtament fins a març a Gandia les escultures Sílvia i María de Jaume Plensa
15 juliol 2022

## La Fundació Hortensia Herrero cedeix gratuïtament fins a març a Gandia les escultures Sílvia i María de Jaume Plensa15 juliol 2022Última actualització: 15 juliol 2022

![](../gestion/img/570f0b079f70d4a1873abc1bd4085d0268bd87525fd1124b21e5470b8b1443b4.jpg)  
  

Sílvia i Maria, les escultures monumentals de Jaume Plensa (Barcelona, 1955) que des de setembre de 2020 s'han pogut contemplar a València, Elx i Vila-real, ja llueixen en la plaça Major de Gandia. La iniciativa ha sigut possible gràcies a una cessió gratuïta i temporal realitzada per la Fundació Hortensia Herrero i l'empresa Mercadona. Les peces mesuren set metres d'altura i pesen uns 7.500 quilos cadascuna.

En l'acte de posada de llarg de les imatges han participat l'alcalde de Gandia, José Manuel Prieto; el regidor de Cultura, Nahuel González; l'assessor artístic de la Fundació Hortensia Herrero, Javier Molins; i la directora gerent de la Fundació, Alejandra Silvestre, a més d'altres membres de la corporació.

**José Manuel Prieto** ha mostrat la seua satisfacció perquè la Fundació haja triat Gandia per a cedir temporalment aquestes escultures "en un marc arquitectònic de referència com és la plaça Major". "_Tindre dues escultures d'un artista reconegut internacionalment com Jaume Plensa ens posiciona com una ciutat on es referencia l'art i potència la cultura com a elements que serveixen com a recursos turístics per als nostres visitants i ciutadans"_.

Per part seua, **Javier Molins** va agrair a l'Ajuntament de Gandia les facilitats que ha prestat per a fer realitat la mostra. Sobre l'obra de Plensa, Molins ha explicat que la mostra viatja per la Comunitat Valenciana des de 2019 i que les escultures són representacions de xiquetes que segueixen la línia de grades escultures monumentals que s'ha desenvolupat al llarg de la història. _"Jaume és ara mateix l'artista espanyol més internacional i prova d'això és que acaba d'inaugurar a Nova York una escultura de 22 metres d'alt que s'ha convertit en la més gran de la ciutat nord-americana”_.

Finalment, **Nahuel González**, ha agraït a la Fundació l'elecció de la nostra ciutat. _"L'obra serà molt visitada i coincidirà amb la Fira i Festes pel que seran vistes per milers de persones"_.